# REGLUGERÐ

## um (7.) breytingu á reglugerð nr. 1130/2012, um menntun, réttindi og skyldur sálfræðinga og skilyrði til að hljóta starfsleyfi og sérfræðileyfi.

### 1. gr.

2. mgr. 3. gr. reglugerðarinnar orðast svo:

Til viðbótar skal umsækjandi hafa lokið tólf mánaða verklegri þjálfun, að loknu framhaldsnámi (cand.psych. námi) undir leiðsögn sálfræðings, á viðurkenndum kennslustöðvum fyrir verklega þjálfun sálfræðikandídata. Um frekari skilyrði varðandi verklega þjálfun fer skv. 12. gr. b.

### 2. gr.

Á eftir orðunum „sálfræðideildar heilbrigðisvísindasviðs Háskóla Íslands“ í 1. mgr. 4. gr. kemur: og sálfræðisviðs Háskólans í Reykjavík

###  3. gr.

10. gr. reglugerðarinnar orðast svo:

Sálfræðingur ber ábyrgð á því að sálfræðikandídatar, -nemar og aðstoðarmenn, sem starfa undir hans stjórn, hafi næga hæfni og þekkingu og fái nauðsynlegar leiðbeiningar og tilsögn til að inna af hendi störf sem hann felur þeim.

### 4. gr.

Við 11. gr. reglugerðarinnar bætist ný málsgrein, svohljóðandi:

Trúnaðar- og þagnarskylda samkvæmt þessari grein á einnig við um sálfræðikandídata, -nema og aðstoðarmenn, sem starfa undir ábyrgð sálfræðings.

###  5. gr.

Á eftir 12. gr. reglugerðarinnar kemur ný grein, 12. gr. a, svohljóðandi:

*Verkleg þjálfun.*

Í verklegri þjálfun skv. 2. mgr. 3. gr. skal sálfræðikandídat tileinka sér þekkingu, klíníska og verklega færni og aðferðarfræði sem krafist er af sálfræðingum. Þjálfunin skal fara fram á viðurkenndri kennslustöð, undir handleiðslu og í samræmi við samning og lýsingu á verklegri þjálfun útgefinni af mats- og hæfisnefnd.

Sálfræðikandídat og viðurkennd kennslustöð skulu gera með sér samning um verklega þjálfun. Samningurinn skal undirritaður af framkvæmdastjóra/mannauðsstjóra og handleiðara sem er ábyrgur fyrir handleiðslu sálfræðikandídats. Þá skulu þessir aðilar undirrita vottorð um lok verklegrar þjálfunar sem leggja skal fram með umsókn um starfsleyfi hjá embætti landlæknis.

Handleiðari skal hafa starfsleyfi embættis landlæknis sem sálfræðingur og að lágmarki fimm ára starfsreynslu sem slíkur. Lengd verklegrar þjálfunar miðast við fullt starf í tólf mánuði sem skal hefjast að loknu háskólanámi skv. 1. mgr. 3. gr. Sé starfshlutfall lægra lengist verkleg þjálfun sem því nemur. Sérstaka undanþágu þarf til að stunda verklega þjálfun í lægra en 50% starfshlutfalli og/eða á lengri þjálfunartíma en 24 mánuðum samfleytt. Slíka undanþágu veitir mats- og hæfisnefnd samkvæmt beiðni handleiðara.

Ráðherra skipar mats- og hæfisnefnd um verklega þjálfun sálfræðikandídata, til fjögurra ára í senn, sem viðurkennir heilbrigðisstofnanir, deildir innan þeirra og sálfræðistofur sem kennslustöðvar fyrir verklega þjálfun sálfræðikandídata. Nefndin skal útbúa lýsingu á verklegri þjálfun og senda hana embætti landlæknis sem birtir hana ásamt upplýsingum um viðurkenndar kennslustöðvar. Nefndin skal skipuð þremur fulltrúum tilnefndum af heilbrigðisstofnunum, fagfélagi sálfræðinga og sálfræðideildum háskólanna. Skipa skal jafn marga til vara. Ráðherra skipar formann úr hópi nefndarmanna. Ráðuneytið útvegar nefndinni starfsmann. Nefndin setur sér starfsreglur sem staðfestar skulu af ráðherra. Í þeim skal meðal annars kveðið á um þau viðmið sem hafa skal til hliðsjónar við mat stofnana og hvernig samráði skuli háttað við stofnanir sem metnar eru hverju sinni. Ráðuneytið birti starfsreglurnar.

### 6. gr.

1. málsl. ákvæðis til bráðabirgða hljóðar svo:

Um þá sem ljúka framhaldsnámi, skv. 1. málsl. 1. mgr. 3. gr. eftir 1. júlí 2021 en fyrir 1. júlí 2023 og sækja um starfsleyfi eigi síðar en 1. september sama ár, gildir ekki ákvæði 2. málsl. 1. mgr. 3. gr.

### 7. gr.

*Gildistaka.*

Reglugerð þessi, sem sett er með stoð í 5. og 30. gr. laga um heilbrigðisstarfsmenn, nr. 34/2012 og 6. gr. laga um landlækni og lýðheilsu, nr. 41/2007, öðlast þegar gildi.

#### Heilbrigðisráðuneytinu 24. nóvember 2022.

Willum Þór Þórsson

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ásta Valdimarsdóttir.*